Kristian Thulesen Dahl (DF), 2001-03-01:
Han tog derimod nogle ganske få udvalgte ting, som han selv syntes det kunne være godt at tage op, men
de problemstillinger, ordførerne har rejst, blev stort set slet ikke kommenteret.
Jeg rejste i mit ordførerindlæg en lang række praktiske problemer, som er en følge af, at man i dag ikke ved, hvordan man skal forholde sig, men dem valgte justitsministeren ikke at kommentere.
Kaoset omkring reglerne for tredjelandes borgere er jo eksisterede i den forstand, at når Radioavisen kan ringe rundt til de myndigheder, der har ansvaret på området, og de står fuldstændig uforstående over for hele diskussionen, er det jo et tegn på, at på trods af at man har haft ca. 5 års forberedelsestid, har man - 4 dage, før Schengen skal træde i kraft, hvad grænsekontrollen angår - endnu ikke givet de relevante myndigheder besked om, hvad de skal svare, når folk ringer.
Og hvad med de manglende ansættelser?
Justitsministeren forsøgte at brillere med at sige, at der kommer jo mange politifolk i baglandspatruljen, men kan justitsministeren ikke bekræfte, at mange af de stillinger, der er opslået lige præcis med henblik på at lave den kontrol, som skal erstatte kontrollen på grænsen, ikke er besat, og at der ikke er noget, der umiddelbart tyder på, at de bliver det? Kan justitsministeren ikke bekræfte forvirringen om antallet af overgange, hvor der fra tysk og dansk side er helt forskellige vurderinger?
Og kan ministeren ikke bekræfte, at den veterinære kontrol, der finder sted i dag, ikke vil kunne finde sted i samme omfang fremover?
Når man færdes på grænsestrækningen i dag og ser bilerne komme kørende og ser, at det er paspolitiet, der tjekker, om lastbilen er rengjort, og om den medbringer dyr, der ikke må komme ind i Danmark, er sagen altså, at selv om veterinærmyndighederne stadig skal være i grænselandet, vil den kontrol ikke blive udført, for veterinærmyndighederne står jo ikke på de enkelte paskontrolsteder.
Sådan nogle ting har man ikke taget højde for.
Så gentog justitsministeren, at 85 pct. af dem, der forsøger at komme illegalt til Danmark, bliver taget af baglandspatruljen.
Hvordan i alverden skulle det ellers foregå?
Så længe vi har paskontrollen, er det jo logisk, at de, der forsøger at komme illegalt ind og forsøger at løbe over på en bar mark en mørk aften, bliver bemærket, for alle kan se, at her foregår et eller andet mærkeligt, og så bliver de taget af baglandspatruljen.
Men når paskontrollen ikke er der, når man kan sætte sig ind
i sin minibus i Tyskland og køre stille og roligt op i Danmark med 110 km/t.,
er der jo ingen grund til at løbe over på en mark.
Det ville da være tåbeligt, for man bliver jo en mistænkelig person, når man gør det.
Derfor er der da en problemstilling her, som man slet ikke tager højde for, og som slet ikke har noget at gøre med, om et vist antal i dag bliver taget af baglandspatruljen.
Så er der endelig det, som er blevet nævnt flere gange:
Hvis man stemmer Dansk Folkepartis forslag igennem og derfor udskyder tiltrædelsen af Schengen, vil kontrollen mellem Danmark og Tyskland blive helt anderledes end den, vi kender i dag.
Hvorfor i alverden skulle den det?
Ja, det er jo rigtigt, at formelt bliver grænsen så en ydergrænse.
Men den kontrol, tyskerne skal føre med indrejsende fra Danmark, skal jo afstemmes efter den form for kontrol, der er i Danmark, og
hvis Danmark garanterer en kontrol, der er tilstrækkelig, hvis vi var inden for Schengenområdet og havde de ydre grænser, ville tyskerne jo ikke være nødsaget til at iværksætte en meget, meget skrappere kontrol.
Det synes jeg lige man skulle tage med i billedet i stedet for at fare frem, som man gør.
Der er altså noget, der tyder på, at det ikke gør noget, at der er kødannelser på Fyn og Sjælland, når der er kaos ved betalingsstederne ved Storebælt, og at det ikke gør noget, at der hele vejen ned gennem Europa etableres stadig flere betalingssteder, hvor vi kan holde i kø for at betale.
Den logik synes jeg taler for sig selv.